## Nuria Montes acusa el Govern central de marginar Alacant en vetar l’ampliació de l’aeroport i recorda que la de Màlaga sí que va ser prioritària

*** La consellera de Turisme destaca la seua perplexitat després de conéixer que l’executiu no preveu “a curt/mitjà termini disposar d’una segona pista a l’aeroport d’Alacant-Elx”
* Montes incidix en què “això demostra que no hi ha cap estratègia i que la província d’Alacant queda de nou relegada a la cua de les inversions a pesar que és una de les principals potències turístiques”**

La consellera d’Innovació, Indústria, Comerç i Turisme, Nuria Montes, ha mostrat este dijous el seu desconcert després de conéixer que el Govern central no preveu activar al llarg d’esta legislatura un pla director a l’aeroport d’Alacant-Elx que permeta el seu creixement amb la posada en marxa d’una segona pista.

D’esta manera, i en conéixer que el Govern central assegura que “els estudis realitzats indiquen que a curt/mitjà termini no és necessari disposar d’una segona pista a l’aeroport d’Alacant-Elx”, la consellera ha mostrat la seua perplexitat i ha incidit en el fet que l’executiu central “dona mostra de no tindre ni idea que la planificació aeroportuària s’ha de fer precisament en eixe curt/mitjà termini perquè no són obres que tarden poc de temps a dur-se a terme”.

En este sentit, Montes ha fet al·lusió a un aeroport similar, com és el de Màlaga, que “ja va inaugurar la seua segona pista amb 13 milions de passatgers, mentres que l’aeroport d’Alacant ha sobrepassat els 16 milions este últim any, i així ha quedat de manifest que sí que és una necessitat, no urgent per a demà, però sí per a poder mantindre el seu creixement en els pròxims anys”.

La responsable de la política turística del Consell ha apuntat que Màlaga “ha pogut ampliar de 37 a 65 operacions a l’hora, i ja ha superat els 20 milions de passatgers”. Per això, ha posat l’accent que “esta decisió del Govern d’Espanya, que contradiu a més el que va manifestar la delegada del Govern a la Comunitat Valenciana, ens reflectix que no hi ha cap pla ni estratègia i que, de nou, la província d’Alacant queda relegada a la cua de la inversió a pesar que és una de les potències turístiques espanyoles”.

Fecha: 07/03/2024